Pam Grier

Pamela Suzette ”Pam” Grier (s. 26. toukokuuta 1949 Winston-Salem, Pohjois-Carolina) on yhdysvaltalainen näyttelijä, joka tunnetaan parhaiten vahvoista ja karismaattisista toimintasankarirooleistaan. Häntä pidetään elokuvahistorian ensimmäisenä naispuolisena toimintaelokuvatähtenä.

Vuonna 1970 elokuvauransa aloittanut Grier nousi tähteyteen blaxploitaatioelokuvien, kuten Coffy – armoton kostaja (1973), Foxy Brown (1974) ja Sheba, Baby (1975), pääosien kautta. 1970-luvulla hänestä tuli popkulttuuri-ikoni, ja hän sai lempinimen ”blaxploitaation kuningatar”. Suosionsa huippuvuosien jälkeen hän siirtyi 1980-luvulla esiintymään televisiossa ja teatterissa. 1990-luvulla hänen uransa sai uutta nostetta Quentin Tarantinon elokuvan Jackie Brown (1997) myötä. Hänen myöhempiin tunnetuimpiin töihinsä kuuluu muun muassa televisiosarja L-koodi (2004–2009).

 Lapsuus ja nuoruus 

Pamela Suzette Grier syntyi 26. toukokuuta 1949 Winston-Salemissa, Pohjois-Carolinassa. Hänen isänsä Clarence Ransom Grier oli Yhdysvaltain ilmavoimien ylikersantti ja mekaanikko, ja hänen äitinsä Gwendolyn Sylvia Samuels oli sairaanhoitaja ja kotiäiti. Perheeseen kuuluivat myös sisko Gina ja veli Rod. Isän sotilasuran vuoksi perhe muutti usein Grierin lapsuudessa. Hän varttui pääosin Denverissä, Coloradossa, mutta asui perheensä kanssa myös Columbuksessa, Ohiossa, sekä Swindonissa, Englannissa. Lisäksi hän vietti paljon aikaa isovanhempiensa luona maaseudulla Cheyennessä, Wyomingissa.Allen 2015, s. 202.

Vanhempien erottua hänen ollessaan 13-vuotias, äiti kasvatti hänet ja hänen sisaruksensa yksin. Kouluaikoinaan Grier kävi pianotunneilla ja esiintyi gospelkuorossa. Valmistuttuaan Denverin East High Schoolista hän aloitti opinnot Denverin Metropolitanin osavaltiollisessa yliopistossa ja suunnitteli alun perin uraa lääkärinä. Rahoittaakseen opintojaan hän osallistui kauneuskilpailuihin ja työskenteli vastaanottovirkailijana denveriläisellä radioasemalla.

Miss Colorado -kauneuskilpailussa hänet huomasi kykyjenetsijä, joka kannusti häntä näyttelijänuralle ja teki sopimuksen kykyjenetsintätoimiston kanssa. Tämän myötä Grier keskeytti opintonsa ja muutti Los Angelesiin 1960-luvun lopulla.

 Ura 

 Alku naisvankilaelokuvissa 

Muutettuaan Los Angelesiin Grier aloitti opinnot Kalifornian yliopistossa ja teki erilaisia töitä. Hän toimi esimerkiksi Bobby Womackin taustalaulajana sekä työskenteli vastaanottovirkailijana ja vaihteenhoitajana American International Pictures -elokuvayhtiössä. Samalla hän osallistui näyttelijäntunneille ja koe-esiintymisiin.

Hänen ensimmäinen elokuvaesiintymisensä oli Russ Meyerin ohjaamassa kulttielokuvassa Nukkelaakson amatsonit (1970), jossa hän esiintyi avustajana. Sittemmin hän alkoi saada rooleja elokuvatuottaja Roger Cormanin elokuvista ja näytteli neljässä Filippiineillä kuvatussa naisvankilaelokuvassa, kuten Naarashäkki (1971) ja Black Mama White Mama (1973).

 Blaxploitaatioelokuvien kuningatar 

pienois|pysty|Pam Grier Los Angelesissa vuonna 1976.

Menestyselokuvat Sweet Sweetback’s Baadasssss Song (1971) ja Shaft – kivikova dekkari (1971) loivat pohjan blaxploitaatioelokuvien lajityypille ja käynnistivät yli 200 elokuvan aallon, joissa esiintyi afroamerikkalaisia näyttelijöitä ja jotka oli suunnattu afroamerikkalaiselle kaupunkilaisyleisölle. Grierin ensimmäinen päärooli tässä genressä oli elokuvassa Coffy – armoton kostaja (1973), jossa hän näytteli nimiroolissa sairaanhoitajaa, joka järjestelmällisesti ja väkivaltaisesti kostaa sisarensa huumeriippuvuudesta vastuussa olevalle rikollisryhmälle. Hänen karismaattinen roolisuorituksensa kovana toimintasankarina teki hänestä nopeasti blaxploitaatioelokuvien supertähden.

Coffyn jälkeen Grier näytteli elokuvassa Foxy Brown (1974), jossa hänen esittämänsä nimihahmo soluttautuu rikollisjärjestöön ja kostaa poikaystävänsä murhan. Elokuvan huipentuma on tunnettu kohtaus, jossa Foxy Brown vetää pistoolin esiin afrostaan. Elokuvassa Sheba, Baby (1975) hän esitti yksityisetsivää, joka auttaa isäänsä gangstereita vastaan. Samana vuonna ensi-iltansa saaneessa elokuvassa Friday Foster hän näytteli nimiroolissa valokuvaajaa, joka sotkeutuu salamurhasalaliittoon.

Menestyksensä huipulla Grierin ja American International Picturesin välit kiristyivät, ja hänen sopimuksensa yhtiön kanssa päättyi Friday Fosterin jälkeen. Elokuvaa voidaankin pitää erään aikakauden päätöksenä Grierin uralla. Tämän jälkeen hän esiintyi blaxploitaatioelokuvissa enää vain sivuroolissa elokuvassa Drum (1976), jonka tuotti Dino De Laurentiis.

 Blaxploitaation jälkeen ja Jackie Brown 

pienois|pysty|vasen|Grier sarjan L-koodi fanitapahtumassa Blackpoolissa vuonna 2009.

Blaxploitaatioelokuvien tuotanto käytännössä päättyi 1970-luvun puoliväliin mennessä ilmiön hiipuessa, mutta Grier jatkoi näyttelijänuraansa. 1970-luvun lopulla hän perusti oman tuotantoyhtiönsä, Brown Sun Productionsin, ja halusi tietoisesti ottaa etäisyyttä ”blaxploitaation kuningattaren” imagostaan. Hän on kertonut, että vaikka mustien naisten toimintasankarihahmojen esittäminen oli hänelle kunnia, elokuvien kaavamaisuus alkoi turhauttaa häntä. Myöhemmällä urallaan hän on kuitenkin puhunut blaxploitaatiokaudestaan lempeämmin kuin 1970-luvulla. Lisäksi 1970-luvun lopulla Grier opiskeli ohjaamista ja tuottamista Kalifornian yliopistossa ohjaaja Roman Polańskin johdolla.

1980-luvulla hän näytteli muun muassa murhaavaa seksityöntekijää elokuvassa Poliisipiiri Fort Apache (1981), jossa hänen vastanäyttelijänään oli Paul Newman. Newman kannusti häntä aloittamaan teatterinäyttelemisen. Elokuvassa Jotain outoa ilmassa (1983) hän näytteli noitaa, ja hänellä oli toistuvia rooleja televisiosarjoissa Miami Vice (1985–1989) ja Murharyhmä (1986–1988). Hänen ensimmäinen teatteriroolinsa oli pääosa May vuonna 1985 Sam Shepardin näytelmässä Ikuisesti sinun, jota esitettiin Los Angelesin teatterikeskuksessa. Vuosikymmenen lopulla hän näytteli Steven Seagalin kanssa etsiväparia elokuvassa Nico (1988).

1990-luvulla Grier esiintyi muun muassa Mario Van Peeblesin ohjaamassa elokuvassa Posse (1993) sekä blaxploitaatioveteraanien Fred Williamsonin ja Jim Brownin kanssa elokuvassa Original Gangstas (1996), joka on kunnianosoitus blaxploitaatiogenrelle. Vuonna 1996 hän esiintyi myös kahdessa suuren budjetin elokuvassa: John Carpenterin ohjaamassa Pako L.A.:sta ja Tim Burtonin ohjaamassa Mars hyökkää!.

Ohjaaja Quentin Tarantino oli pitkään ollut Grierin ihailija ja valitsi hänet päärooliin elokuvaan Jackie Brown (1997), joka perustuu Elmore Leonardin romaaniin Rommipunssi vuodelta 1992. Tarantino kirjoitti roolin erityisesti Grieriä varten, ja se oli hänen ensimmäinen pääroolinsa sitten blaxploitaatiokauden. Hän näytteli nimiroolissa lentoemäntää, joka salakuljettaa rahaa asekauppiaalle Yhdysvaltoihin. Grier sai roolisuorituksestaan ylistäviä arvioita ja oli ehdolla parhaan naispääosan Golden Globe-, Screen Actors Guild-, Saturn- ja Satellite-palkintojen saajaksi.Allen 2015, s. 203.

 Myöhempi ura 

pienois|pysty|Grier vuonna 2012.

Jackie Brownin jälkeen Grier esiintyi muun muassa Showtimen sarjassa Linc’s (1998–2000) ja sai Daytime Emmy -ehdokkuuden suorituksestaan animaatiosarjassa Happily Ever After: Fairy Tales for Every Child (1999). 2000-luvulla hän teki rooleja muun muassa elokuvissa Ghosts of Mars (2001), Bones (2001) ja Pluto Nash (2002). Televisiossa hän vieraili sarjassa Kova laki: Erikoisyksikkö (2002–2003), minkä jälkeen hän näytteli vuosina 2004–2009 Showtimen sarjassa L-koodi, joka kertoo Los Angelesissa asuvista lesboista. Sarjassa Grierin roolihahmo oli alkoholisoitunut baarinomistaja Kit Porter.

Vuonna 2010 häneltä ilmestyi omaelämäkerta Foxy: My Life in Three Acts, ja samana vuonna hän näytteli antagonisti Amanda Walleria sarjassa Smallville. Sittemmin hän esiintyi muun muassa elokuvissa Bad Grandmas (2017) ja Tähtitytöt (2019) sekä ABC:n sarjassa Bless This Mess (2019–2020).

2020-luvulla Grier on näytellyt muun muassa elokuvassa Uinu, uinu lemmikkini: Verilinjat (2023) sekä Amazon Prime Videon antologiasarjan Them toisella kaudella The Scare (2024).

 Yksityiselämä 

Grier on ollut parisuhteessa muun muassa koripalloilija Kareem Abdul-Jabbarin, näyttelijä ja koomikko Freddie Prinzen sekä näyttelijä ja koomikko Richard Pryorin kanssa 1970-luvulla. Lisäksi hän oli parisuhteessa markkinointipäällikkö Peter Hempelin kanssa vuosina 2000–2008. Hän on myös ollut kihloissa levy-yhtiö RCA Recordsin johtajan Kevin Evansin kanssa vuosina 1998–1999.

Grierillä diagnosoitiin neljännen vaiheen kohdunkaulan syöpä vuonna 1988, ja lääkärien ennusteen mukaan hänen elinajanodotteensa oli vain noin 18 kuukautta. Tehokkaan hoitojakson ansiosta hän toipui ja on ollut remissiossa siitä lähtien.

Grier on asunut pitkään Denverin liepeillä Franktownissa omalla karjatilallaan, jossa hän kuntouttaa pelastamiaan hevosia terapeuttista ratsastusohjelmaa varten.

 Hyväntekeväisyystyö 

Grier on aktiivinen hyväntekeväisyystyössä. Hän on tehnyt monipuolista työtä muun muassa eläinten pelastamisen ja kuntouttamisen, lasten hyvinvoinnin, HIV/AIDS-työn, ruokaturvan ja ympäristönsuojelun parissa. Lisäksi hän on perustanut yhteisöllisen Pam Grier Community Garden and Education Centren, jonka tavoitteena on opettaa luomupuutarhanhoitotaitoja.

 Filmografia 

pienois|pysty|Grier Sitgesin elokuvajuhlilla vuonna 2018.

 Elokuvat 

 Vuosi Suomenkielinen nimi Alkuperäinen nimi Rooli 1970  Nukkelaakson amatsonit  Beyond the Valley of the Dolls  neljäs nainen1971  Naarashäkki  The Big Doll House  Helen Grear Naarashäkki  Women in Cages  Alabama1972 The Twilight People  AyesaCool Breeze  MonaThe Big Bird Cage  BlossomHit Man  Gozelda1973 Black Mama White Mama  Lee Daniels Coffy – armoton kostaja  Coffy  Flower Child ”Coffy” CoffinScream Blacula Scream  Lisa Fortier1974  Amatsonien areena  The Arena  MamawiFoxy Brown  Foxy Brown1975 Sheba, Baby  Sheba ShayneBucktown  ArethaFriday Foster  Friday Foster 1976 Drum  Regine1977 La notte dell’alta marea  Sandra Rasvattu salama  Greased Lightning  Mary Jones / Scott 1981  Poliisipiiri Fort Apache  Fort Apache, The Bronx  Charlotte1983  Kehän kovin kundi  Tough Enough  Myra Jotain outoa ilmassa  Something Wicked This Way Comes  Pölynoita1985  Irtiotto  On the Edge  Cora Viimeiseen pisaraan  Stand Alone  Cathryn Bolan Oikeus kostaa  Badge of the Assassin  Alexandra ”Alie” Horn 1986 The Vindicator  Hunter 1987 The Allnighter  ylikonstaapeli McLeesh 1988  Nico  Above the Law  etsivä Delores ”Jacks” Jackson 1989  Salaliitto  The Package  luutnantti Ruth Butler 1990 Class of 1999  neiti Connors 1991  Billin ja Tedin maailma  Bill & Ted’s Bogus Journey  neiti Wardroe 1992 A Mother’s Right: The Elizabeth Morgan Story  Linda Holman 1993 Posse  Phoebe 1995  Sarjamurhaaja  Serial Killer  kapteeni Maggie Davis1996 Original Gangstas  Laurie Thompson Pako L.A.:sta  Escape from L.A.  Jack ”Carjack” Malone / Hershe Las Palmas Mars hyökkää!  Mars Attacks!  Louise Williams1997  Kovan luokan paljastuksia  Strip Search  JanetteFakin’ da Funk  Annabelle LeeJackie Brown  Jackie Brown 1998 Family Blessings  rouva Quincy1999  Jawbreaker – makea kuolema  Jawbreaker  etsivä Vera CruzNo Tomorrow  Diane Käärmeen pesässä  In Too Deep  etsivä Angela Wilson Holy Smoke – pyhässä pilvessä  Holy Smoke!  CarolHayley Wagner, Star  Sam2000  Rokulipäivä  Snow Day  Tina Linnoitus 2  Fortress 2: Re-Entry  Susan MendenhallWilder  etsivä Della Wilder2001 3 A.M.  GeorgeLove the Hard Way  etsivä Linda FoxGhosts of Mars  komentaja Helena BraddockBones  Pearl 2002  Pluto Nash  The Adventures of Pluto Nash  Flura Nash 2005 Back in the Day  rouva Cooper 2008 Ladies of the House  Roberta ”Birdie” Marchand2010 Just Wright  Janice WrightThe Invited  Zelda Miller 2011  Larry Crowne – Uusi mahdollisuus  Larry Crowne  Frances2012 Woman Thou Art Loosed: On the 7th Day  etsivä BarrickThe Man with the Iron Fists  JaneMafia  James Womack 2015 Cleveland Abduction  Carla2017 Bad Grandmas  CoraleeBeing Rose  Lily2019  Tähtitytöt  Poms  OliveA Christmas Wish  Mary2023 As We Know It  Beverly JonesCinnamon  Mama Uinu, uinu lemmikkini: Verilinjat  Pet Sematary: Bloodlines  Marjorie Washburn

 Televisiosarjat 

 Vuosi Suomenkielinen nimi Alkuperäinen nimi Rooli Jakson nimi / määrä 1979  Juuret: Seuraavat sukupolvet  Roots: The Next Generations  Francey  ”Part IV (1918–1921)” 1980  Lemmenlaiva  The Love Boat  Cynthia Wilbur  2 1985–1989 Miami Vice  Valerie Gordon  3 1986  Harryn lakitupa  Night Court  Benet Collins  2 1986–1988  Murharyhmä  Crime Story  Suzanne Terry  7 1987  Bill Cosby Show  The Cosby Show  Samantha  ”Planning Parenthood” 1988 Frank’s Place  Neema Sharone  ”Frank’s Place – The Movie” 1989  Keskiyön kutsu  Midnight Caller  Susan Province  ”Blood Red” 1990 Knots Landing  komisario Guthrie  2 1991 Monsters  Matilde  ”Hostile Takeover” 1992 Pacific Station  Grace Ballard  ”My Favorite Dad”1994  Irviöt  In Living Color  oma itsensä  ”Mrs. Ikefire”The Sinbad Show  Lynn Montgomery  ”The Telethon” Bel-Airin prinssi  The Fresh Prince of Bel-Air  Janice Robertson  ”M Is for the Many Things She Gave Me”1995 Martin  oma itsensä  ”All the Players Came” Sheriffi  The Marshal  majuri Vanetta Brown  ”Rainbow Comix”1996 Sparks  neiti Grayson  ”Pillow Talk” Wayansin veljekset  The Wayans Bros.  Erica  ”Goin’ to the Net”1998  Mad TV  useita  2 Äly ja Väläys  Pinky and the Brain  Julie Auburn   ”Inherit the Wheeze” 1998–2000 Linc’s  Eleanor Braithwaite Winthrop  351999  Villit Marjaset  The Wild Thornberrys  Äiti Antilooppi   ”Stick Your Neck Out”Happily Ever After: Fairy Tales for Every Child  keisarinnan satakieli   ”The Empress’ Nightingale”For Your Love  Brenda  ”The Sins of the Mother… and the Boyfriend”2001  Outoja tarinoita  Strange Frequency  baarinomistaja  ”Time Is on My Side”The Feast of All Saints  Suzette Lermontant  22002 Night Visions  tohtori Lewis  ”Switch” Oikeuden Puolustajat  Justice League  My’ria’h   2 2002–2003  Kova laki: Erikoisyksikkö  Law & Order: Special Victims Unit  apulaissyyttäjä Claudia Williams  2 2003 1st to Die  Claire Washburn  2 2004–2009  L-koodi  The L Word  Katherine ”Kit” Porter  70 2010 Smallville  Amanda Waller  3 2018–2019 This Is Us  G. G.  2 2019–2020 Bless This Mess  Constance Terry  26 2022 The Great North  Neckbone   ”Slide & Wet-judice Adventure”2024 Them: The Scare  Athena Reeve  8Bob’s Burgers  Evelyn   ”Saving Favorite Drive-In”Mystery Cuddlers  June Cuddler   pilottijakso

 Lähteet 



 Viitteet 

 Kirjallisuutta 



 Aiheesta muualla 



Luokka:Yhdysvaltalaiset elokuvanäyttelijät
Luokka:Yhdysvaltalaiset televisionäyttelijät
Luokka:Yhdysvaltalaiset teatterinäyttelijät
Luokka:Yhdysvaltalaiset ääninäyttelijät
Luokka:Vuonna 1949 syntyneet
Luokka:Elävät henkilöt